Фи лIыгъэр щапхъэщ
Хэку зауэшхуэм и ветеран, тылым и лэжьакIуэ лъапIэхэ, республикэм и цIыхухэу пщIэ зыхуэтщIхэ!
Зауэм, лэжьыгъэм, IэщэкIэ ЗэщIэузэда Къарухэм, хабзэхъумэ органхэм я ветеранхэм (пенсионерхэм) я Къэбэрдей-Балъкъэр Республикэм Советым и цIэкIэ си гум къыбгъэдэкIыу фэри фи унагъуэхэми сынывохъуэхъу Хэку зауэшхуэм къыщытхьа ТекIуэныгъэр илъэс 71-рэ зэрырикъумкIэ. Щхьэхуэу фIыщIэ яхудощI зауэм хэтахэм, мызэ-мытIэу псэ зэпылъхьэпIэ ихуахэм, зи пщIэнтIэпсрэ лъыкIэ, цIыхум и фэм дэмыкIын гугъуехьхэмкIэ фашистхэр зэхакъутэу ТекIуэныгъэр къытхуэзыхьахэм.
Дохъуэхъу лэжьапIэ IэнатIэм пэрытахэм, фронтым папщIэ кхъухьлъатэхэр, кхъухьхэр, техникэр, шэхэр, ерыскъыхэкIхэмрэ щыгъынхэмрэ зыгъэхьэзырахэм, жэщкIэрэ мыжейуэ ТекIуэныгъэр къэзыгъэблэгъахэм.
Зауэм хэтахэм, абы къикIыжу лIахэм я фызабэхэу, хэкIуэда зауэлIхэм я бынхэу пщIэ зыхуэтщIхэ, дэ дощIэж фи щхьэгъусэхэмрэ фи адэхэмрэ зэрахьа лIыгъэр икIи абы дрогушхуэ. Абыхэм я фэеплъ нэхур мыкIуэдыжынщ.
Ди цIыхухэу пщIэ зыхуэтщIхэ, мы махуэм дэ псори дызэкъуегъэувэ Совет цIыхубэм зи хуэдэ щымыIэу зэрихьа лIыгъэм икIи ди ТекIуэныгъэ Иныр пцIыкIэ зыми зэрыттримыхыфынум хуэдэу, ди сэлэтхэмрэ офицерхэмрэ къыпхуэмылъытэн хуэдизу зэрахьа лIыгъэри ттрихын зыми хузэфIэкIынукъым.
Дигухэм къабгъэдэкIыу фIыщIэ фхудощI, ди ветеран лъапIэхэ, зауэм къыщывгъэлъэгъуа хахуагъэм папщIэ икIи дыщогуфIыкI ноби фызэрыдигъусэм, ТекIуэныгъэ Иным и гуфIэгъуэр дызэгъусэу къызэредгъэблагъэм.
Дигухэм къабгъэдэкIыу псоми дохъуэхъу узыншагъэ, гуфIэгъуэ, къару, унагъуэ насып яIэну, ди уэгур мамыру щытыну, дыщалъхуа Къэбэрдей-Балъкъэрыр зэпIэзэрыту икIи зэщIэгъагъэу ипэкIэ кIуэтэну.
Гурэ псэкIэ пщIэ къыфхуэзыщI,
КъБР-м и Ветеранхэм я советым и Тхьэмадэ Шыхъуэбахъуэ Мухьэмэд.
КПРФ-м и Къэбэрдей-Балъкъэр щIыналъэ къудамэм и комитетым хэтхэр ди гуапэу дохъуэхъу Хэку зауэшхуэм хэтахэмрэ ТекIуэныгъэ Иныр къэтхьыным зи гуащIэ хэзылъхьахэмрэ!
Накъыгъэм и 9-р Урысейм щыпсэухэм я дежкIэ махуэ нэхъ лъапIэ дыдэхэм ящыщщ икIи сыт щыгъуи гуфIэгъуэ нэпскIэ гъэнщIащ. Шэч хэмылъу, ар ди тхыдэм и Iыхьэ нэхъ инщ. ЦIыхубэм зэи ящыгъупщэнукъым лIыгъэ къэзыгъэлъэгъуа, Хэкур зыхъума, Европэмрэ Азиемрэ я къэралхэм мамырыгъэ къахуэзыхьа ди зауэлIхэр.
Хэку зауэшхуэм ТекIуэныгъэр къыщахьыным уасэшхуэ щIатащ, къару ини текIуэдащ. Ди япэ ита нэхъыжьхэр гъэунэхуныгъэ щихуа илъэс нэхъ гугъухэм Хэкур хъумэнымкIэ я къалэным хуэпэжащ, ди псэр нэхъыфIщ, жамыIэу.
ТекIуэныгъэ Иныр щыдгъэлъэпIэну махуэм ирихьэлIэу дынывохъуэхъу узыншагъэ, ехъулIэныгъэ фиIэну. Ирехъу фи лIыгъэр цIыхубэм ящымыгъупщэн щапхъэ!
Пащты Борис,
КПРФ-м и Къэбэрдей-БалъкъэрщIыналъэкъудамэм и комитетым и япэ секретарь.
ПщIэ зыхуащI ветеранхэ, тылым и лэжьакIуэхэ!
Къэбэрдей-Балъкъэр Республикэм и Сату-промышленнэ палатэр Махуэ лъапIэмкIэ — Хэку зауэшхуэм къыщытхьа ТекIуэныгъэр илъэс 71-рэ зэрырикъумкIэ къывохъуэхъу. Ди Хэкум и хуитыныгъэмрэ и щхьэхуитыныгъэмрэ тхуэзыхъума ди адэшхуэхэм, ди адэхэм я лIыгъэр, дэ, зауэ нэужьым къалъхуахэм, зэи тщыгъупщэнукъым. ХэкIуэдахэм я фэеплъыр уахътыншэщ, нобэ тхуэпсэу лIыхъужьхэм я щIыхьыр лъапIэщ. Илъэс куэдкIэ узыншагъэ быдэ фиIэну ди гуапэщ.
ГъукIэлI Хьэсэн,
КъБР-м и Сату-промышленнэпалатэм и унафэщI.
